# Guirionéeu ag er Religion/Chapistr 96

| ◄ Deliein e hrér respettein er vélean hag en dud consacret de Zoué. | Respet deliet d’en dud consacret de Zoué. | Er respet e zeli mab-dén en devout aveit-hou é hunan.  ► |
I. U1 libertin e laras un dé d’un dén a fæçon : de betra é chervige ér bed quement a vélean, quement a venéh hag a léannési ? Hà hui, e rescondas-ean, de betra é cherviget hui-memb ? De betra é chervige quement a dud dirollet ha scandalus ? De betra é chervige quement a dud taulet d’en treu ha d’en inourieu ?
De betra é chervige, e laret-hui, quement a vélean hag a venéh ? Ind e chervige, e lar sant Augustin, de bedein Doué, a pe ne hret-hui meit en offancein ; d’hobér pénigen, a pe ne chonget-hui meit a vihuein ér péhèd. Ind e chervige, e laré en ampeleur Justinian, de sistannein colér en Eutru Doué, dré ou fedenneu, ar en ampir hag ar er ranteleaheu ; rac er bed e vehé distruget dré goalen en nean, a pe ne vehé quet ineanneu santel ar en doar ; ind e chervige anfin de vêlein Providance un Doué ol-buissant.
Petra e larehet-hui é jugemant en Eutru Doué, a pe huélehet quement a dud, tinérroh ha pinhuiquoh aveid oh, péré en dès qùitteit tout aveit bihuein ér bénigen hag él léhieu dissaffar ? Petra e larehet-hui a pe huélehet quement a verhèd a noblance péré en dès sacrefiet en dannè caërran aveit monnèt d’ur houvand de grucefiein ou horv ha de ouilein péhedeu er bed, épad un amzér ma tremeinet-hui hou puhé én disordr ?
Petra e larehet-hui a pe huélehet quement a vinistrèd d’en Eutru Doué péré e boéni eit salvein en ineanneu, doh ou zennein ag er péhèd, ag en dalledigueah, a pe ne hret-hui meit ou hol ? En diaul ne hel quet souffrein ma vou inouret en Eutru Doué ; chetu perac é ven gobér disprisein en dud sacret ha serviterion en Eutru Doué.
II. Er vélean hag er vènéh n’en dint quet gùel eid er réral. Goulen ma vehent hemb difauteu, e zou goulen er péh n’en dé quet reit de vab-dén ér bed-men. Mæs mar manq mar-a-unan a nehai d’ou devér, hà deliein e hrér eit quement-cé condannein er ré e zou mad ? Rac ma vanq un offiçour d’é brince, hà red é disprisein er réral ha jugein é ma é ol officerion treiterion ? Rac m’en dès Judas trahisset Jesus-Chrouist, hà red-é jugein é oé en ol Disciplèd aral treiterion ha renavièd ?
Aveid ur bélêg e ancoéha é zevér, péguement aral pérê e vihue èl sænt, distag-caër dob er madeu ag en doar ha carguet ag ur grèd berhuidant eit salvedigueah en ineanneu ? Aveid ur menah pèhani ne héli quet é règl, péguement a venéh aral e zalh doh ur vuhé a scùir vad hag a bénigen ? Perac disprisein er ré-men eit fauteu er ré-hont ? Ur bélêg péhani e vihue revé er santeleah ag é stad, ur menah péhani e vihue revé é règl, e rant mui a hloër de Zoué, e hra mui a œvreu mad hag a acteu a religion én ur suhun eit ne hra én ur mis en dud réglettan ag er bed. Hag arlerh, mar manq ur bélêg pé ur menah d’é zeverieu, hà red-é ma vanquou en dud ag er bed a garanté én ou hevér hag é quevér Doué ? Lam Judas e laquas ol en Apostolèd de greinein ; èl-cé a p’en da, dré ur maleur bras, tud ag ur rang quen ihuel de gouéh, creinet aveid oh ; laret én-oh hou ç’hunan : mar couéhér ér péhèd én ur stad quer santel, péguement é telian-mé creinein é creis en dangérieu ag er bed ?
Pedet Doué aveit-hai. Sel-mui mé mant sàuet dré ou haractér, sel-tostoh-ind ehué d’en dangérieu, ha ne véritant meit muyoh hou truhé. Cuhet ou fauteu, ne gonzet quet a nehai. A pe huélehen ur bélêg é couéh én ur péhèd, e laré en ampeleur Constantin, é léh en dizolein hag er rein de hanaouèt d’en ol, me yehé mémemb d’er huhein guet me mantel royal. Pourfit en diaul-é decriein en dud consacret de Zoué, ha ne za de ben a guement cé nameit rai liès dré déad er ré fal.
Hà hui e zou-hui hemb difaut, hui péré e gonz énep de vinistrèd en Eutru Doué ? Ne jauge quet calz d’oh ou decriein, hui péré e zou hoah cablussoh. En hani a han-oh e zou hemb péhèd, e laré Jesus-Chrouist d’er Pharisiénèd, tauléet er hetan mein.
Punition stanquant er ré e zispris er vugulion spirituel e zou merhuel hemb bélêg hag hemb sacremanteu. Hui e zispris ministrèd en Eutru Doué, Doué hou tisprisou d’é dro.
1° Me zihoallou a zizolein defauteu er vélean pé en dud consacret de Zoué. — 2° Mar arrihue ér santellan ag stadeu un disordr pé ur scandal benac, m’hum anquinou a guement-cé dirac Doué, hag e houlennou pardon guet-hou ; m’éhuéhei doh-ein mé-memb ha me chongeou penaus é ven en Eutru Doué, dré guement-cé, hanàouèt fé er grechénion. — O men Doué ! hui péhani en dès vennet mar en devehé en dud hum salvet unan dré en aral, reit d’hur bugulion spirituel ur santeleah péhani e splannou èl ur holeuen gaér dirac deulegad ol er ré a béré é mant carguet.